ROZSUDOK SÚDU PRVÉHO STUPŇA (piata komora)
z 30. januára 2008
Vec T‑394/04
Guido Strack
proti
Komisii Európskych spoločenstiev
„Verejná služba – Úradníci – Povýšenie – Hodnotené obdobie 2003 – Pridelenie prednostných bodov – Zamietnutie povýšenia“
Predmet: Žaloba, ktorej predmetom je návrh na zrušenie konania o povýšení, pokiaľ ide o žalobcu za hodnotené obdobie 2003, návrh na
zrušenie pridelenia bodov uskutočneného v rámci tohto konania, ako aj na zrušenie z toho vyplývajúceho rozhodnutia žalobcu
nepovýšiť
Rozhodnutie: Rozhodnutie o pridelení počtu prednostných bodov G. Strackovi za hodnotené obdobie 2003, ako aj rozhodnutie ho v tomto období
nepovýšiť, sa zrušujú. Komisia je povinná nahradiť trovy konania.
Abstrakt
1.      Úradníci – Žaloba – Akt spôsobujúci ujmu – Pojem –Rozhodnutie stanovujúce body na povýšenie pridelené úradníkovi
(Služobný poriadok úradníkov, články 45, 90 a článok 91)
2.      Úradníci – Povýšenie – Porovnávacie hodnotenie zásluh
(Služobný poriadok úradníkov, články 43 a 45)
1.      Len opatrenia, ktoré majú také právne záväzné účinky, že ovplyvňujú záujmy žalobcu tým, že výrazne menia jeho právne postavenie,
a ktoré s konečnou platnosťou vymedzujú stanovisko inštitúcie, predstavujú akty, ktoré môžu byť predmetom žaloby.
V rámci nového povyšovacieho systému zavedeného Komisiou založeného na zohľadnení získaných zásluh, ktoré sú vyjadrené každoročne
získanými bodmi, udelenie bodov za príslušný rok spôsobuje účinky, ktoré sa neobmedzujú a nevzťahujú výlučne na prebiehajúce
povyšovacie obdobie, ale môžu mať vplyv na viaceré povyšovacie obdobia. V dôsledku toho je stanovenie počtu bodov na účely
povýšenia samostatným aktom spôsobujúcim záväzné právne účinky takej povahy, že môže dôjsť k ovplyvneniu záujmov úradníka
tým, že sa závažným spôsobom zmení jeho právne postavenie, hoci predstavuje iba jedno zo štádií povyšovacieho konania.
Naopak povyšovacie konanie, pokiaľ ide o úradníka, nepredstavuje akt spôsobujúci ujmu v zmysle článkov 90 a 91 služobného
poriadku, keďže nevyvoláva právne účinky, ktoré by mohli priamo ovplyvniť jeho záujmy.
(pozri body 26, 29 a 30)
Odkaz: Súd prvého stupňa, 28. septembra 1993, Yorck von Wartenburg/Parlament, T‑57/92 a T‑75/93, Zb. s. II‑925, bod 36, a citovaná
judikatúra; Súd prvého stupňa, 19. októbra 2006, Buendía Sierra/Komisia, T‑311/04, Zb. s. II‑4137, bod 89
2.      Zrušenie správy o služobnom postupe úradníka za určité obdobie znamená zrušenie pridelených bodov za zásluhy spojených s týmto
obdobím, keďže známka, ktorú dostane každý úradník v rámci svojej správy o služobnom postupe sa na konci hodnotiaceho postupu
automaticky prevedie na body za zásluhy, ktoré sa používajú na účely povýšenia. Toto zrušenie nie je bez následkov pre pridelenie
prednostných bodov, ako aj pre rozhodnutie o odmietnutí povýšenia týkajúceho sa nasledujúceho hodnotiaceho obdobia, najmä
pokiaľ menovací orgán odôvodní svoje rozhodnutie o pridelení presného počtu prednostných bodov určitému úradníkovi počtom
bodov za zásluhy, ktoré tento úradník získal v príslušnom hodnotiacom období.
(pozri body 37 – 39)